Агенцијата за заштита на правото на слободен пристап до информациите од јавен карактер, основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од К. М.Т. од Штип, поднесена против Агенцијата за катастар на недвижности, Агенцијата за заштита на правото на слободен пристап до информациите од јавен карактер на 10.05.2023 година, го донесе следното

**Р Е Ш Е Н И Е**

Жалбата од К. М. Т. од Штип, поднесена против Агенцијата за катастар на недвижности, заведена во архивата на Агенцијата за заштита на правото на слободен пристап до информации од јавен карактер под бр. 08-188 на 27.04.2023 година, **СЕ ОТФРЛА како недопуштена**.

**О Б Р А З Л О Ж Е Н И Е**

Како што е наведено во Жалбата, К. М. Т.од Штип на 04.04.2023 година, поднела Барање за пристап до информации од јавен карактер до Агенцијата за катастар на недвижности, со кое побарала по е-маил да и се достави електронски запис „образложение/појаснување“ од следните информации:

„-Врз основа, на кој друг правен основ во 2016 година е изготвен и издаден ИЛ.бр.100394 за КО Штип 5 од 07.07.2016 година со право на сопственост на 2/279 идеален дел на име на лицето М. Ј. од Штип и 277/279 идеален дел на Република Македонија на зпз1 на КП.бр.6468, бидејќи според правниот основ на запишување наведе во имотниот лис-Решение за приватизација УП1 бр.26-1111/2014 од .05.04.2016 година од МФ УИПР Одд-Радовиш не е запишана заедничка сопственост согласно чл.3 т.3 од Законот за изменување и дополнување на законот за приватизација и закуп на градежно земјиште во држвна сопственост (Сл.весник 153/15) и кое службено лице го одобрило изготвувањето и издавањето на имотниот лист?

-Бидејќи во Уверението за историски преглед ...не постои гореспоменатото запишување на правото на сосопственост во КН-Штип, дали станува збор за техничка грешка....

-Врз основа, на кој подзаконски пропис или одлука на катастар за недвижности Штип е извршена промена на катност на стан....

-Во смисол на член 122 од Законот за катастар на недвижности и правилата и стандардите на гоедетската струка, кое службено и како го заверило, одобрило и спровело геодетскиот елаборат при уписот во КП-Штип на бесправно изграден објект запишан во ИЛ.бр.80748 за КО Штип 5, како Мансарда во површина од 54 м2 на КП.бр.6468, иако констатираната доградба со Анекс на геодетски елаборат за посебни намени изготвен од ТП Геопремери Штип бр.17/13-1 од 05.11.2028 година со скица на премер на внатрешна површина на зграда, посебен дел од зграда и друг објект, во кој недостасува теренска скица на премерување на катастарска парцела со утврдена фактичка состојба за легализација на бесправно изградени објекти и податоци за кота на венец, не соодветсусва со утврдената надградба со правниот основ-Решение за утврдување на правен статус на бесправен објект УП1 17/11-7789 правосилно од 16.10.2018 година?“

## Постапувајќи по Барањето, Имателот на информации на 10.04.2023 година до Барателот доставил Одговор на барање, во кој е наведено дека: „Агенцијата за катастар на недвижности, Ве информира дека податоците кои ги барате не се информации од јавен карактер, туку се податоци поврзани со запишувањата во катастарот на недвижности кои се однесуваат на К.О. Штип-5. Запишувањата во катастарот на недвижности се дел од редовното работење на Агенцијата за катастар не недвижности и за оваа проблематика не се дават информации според наведениот закон...“

## Незадоволен од наведениот Одговор, Барателот во законски предвидениот рок поднесе Жалба до Агенцијата, заведена во архивата на Агенцијата под бр.08-188 на 27.04.2023 година. Во Жалбата е наведено дека: „Исто така спротивно на чл.3 од Законот за катастар на недвижности, имателот на информација со писмото проценил дека се бараат информации, кои не се од јавен карактер, иако истите се однесуваат на информации во однос на уписот на поддоблиците на правото на сосопственост, односно заедничка сопственост, укинивање на стекнувањето на правото на сопственост, информации за службени лица, како и дека наместо да ги побара од неговата подрачна единица во Штип, истиот предлага од одделенито во Штип да ги побарам...“

Агенција, преку е-маил заведен под бр.08-188 од 28.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предмет.

Имателот на информации на дописот на Агенцијата одговори со Произнесување по наводите од поднесената жалба бр.0312-5152/4 од 04.05.2023 година, заведен во архивата на Агенцијата под бр.08-188 на 05.05.2023 година. Во Произнесувањето е наведено дека: „...прашањата наведени во барањето нa К. М. Т. од Штип, не се информации од јавен карактер согласно ЗСПИЈК, туку прашања поврзани со работењето на одделението за катастар на недвижности во Штип. Ваков тип на прашања поврзани со одржувањето на катастарот на недвижности, согласно организационата постапеност на АКН, се поставуваат преку ИНФО центарот за грижа на корисници/Инфо линијата-контакт центарот на АКН. Контакт центарот согласно актите за натрешна организација и систематизација на работните места, е дел од Одделението за грижа за корисници, кое меѓу другите надлежности е надлежен и за вршење на работите што се однесуваат на: разменување информации кои се поврзани со прашањата околу услугите, предметите што се во обработка. Ова одделение е формирано во рамките на Секторот за контрола и надзор при АКН. Од друга страна, со оглед дека поднесеното барање не претставува барање за пристап до информации од јавен карактер согласно член 4 и член 12 од Законот за слободен пристап до информации од јавен карактер.. туку во алинеа 3 од барањето е содржана претставка поврзана со запишувањето на бесправно изграден објект во Одделението за катастар на недвижности Штип, согласно актите за организација и систематизација на АКН за постапување по претставките е надлежен Секоторот за контрола и надзор.“

 Агенцијата за заштита на правото на слободен пристап до информации од јавен карактер ги разгледа сите расположливи списи и постапувајќи по наведената Жалба **истата ја отфрли како недопуштена** поради следното:

Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Агенцијата за катастар на недвижности на 04.04.2023 година, не претставува барање за пристап до информации од јавен карактер, туку е барање од личен интерес, односно барање од надлежност на Агенцијата за катастар на недвижности. Исто така, Агенцијата утврди дека во конкретниот случај Барателот на информации не побарал некој готов документ, туку побарал информации односно одговор на прашања поврзани со легализација на бесправно изградени објекти.

Во конретниот случај, Имателот на информации со дописот доставен до Агенцијата на 05.05.2023 година, објаснува дека Барателот на информации може да поднесе барање за издавање на уверение за историски преглед на извршените запишувања или да изврши увид во збирката на исправи за да добие податок од Географско катастарскиот информационен систем. Од тука произлегува дека бараните информации не се информации кои Барателот може да ги добие согласно Законот за слободен пристап до информации, туку се од надлежноста на Имателот на информации, за кои може да поднесе стандардизирано барање до Агенцијата за катастар на недвижности.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

Согласно погоренаведеното, Агенцијата му укажува на жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја, во конкретниот случај согласно Законот за катастар на недвижности, а по изврпена уплата на паричен износ согласно утврдениот законски тарифник за висината на надоместок за користење и увид на податоците од геодетско-катастаркиот информационен систем.

 Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

 Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |  |
| --- | --- | --- |
|  |  | **Директор****Пламенка Бојчева** |